Yazit Ahmad

Kerjaya muzik

Kerjaya Yazit dalam bidang muzik bermula sejak remaja lagi. Beliau mula bermain dram di kelab Macinta, Johor Bahru sekitar akhir 1970-an. Turut bersamanya ketika itu ialah Nasir yang bermain bes.
Yazit mengenali Amy dan Hillary Ang dengan menubuhkan kumpulan diberi nama The Second Traffic Jam. Mereka beraptai di sebuah studio di Komtar, Johor Bahru. Bagaimanapun, tidak lama kemudian Hillary meninggalkan kumpulan itu untuk bermain muzik di sebuah kelab di Segamat. Pada tahun 1979, Hillary dan Yazit berhijrah ke Kuala Lumpur untuk bermain muzik di kelab Red Rooster. Beberapa bulan selepas itu mereka kembali ke Johor Bahru untuk mempelawa Amy menyertai kumpulan itu sekali gus membentuk Search. Ini diikuti dengan penyertaan Nasir dan ketika itulah nama Search mula dikenali di kelab-kelab rock di Kuala Lumpur. Sejak album sulung Search, Cinta Buatan Malaysia pada 1985, Yazit terbabit dalam semua proses rakaman album mereka kecuali album terbaru, Katharsis pada 2017.
Pada tahun 1999, Yazit pernah bersendirian memperjuangkan Search ketika menghasilkan album Selepas Banjir bersama pemuzik yang asing dalam kalangan peminat Search iaitu Moq (penyanyi), Shah (gitar) dan Zam (bass). Yazit meninggalkan Search pada 2016 akibat masalah kesihatan selain konflik peribadi bersama Search. Beliau kemudian menubuhkan kumpulan Rampage yang dianggotai Moq (penyanyi), Zam (bass), Jemboo (gitar) dan Rithan (gitar). Rampage merakamkan album pertama mereka bertajuk Rempuh pada 11 Oktober 2017. "Apabila ada album baru, sekurang-kurangnya saya dapat bergerak ke sana ke mari berjumpa pelbagai pihak. Banyak perkara yang dapat saya lakukan antaranya berkongsi pengalaman dengan pemuzik dan peminat serta bercerita berkenaan album ini," Yazid berkata dalam temu ramah bersama Harian Metro.

Kehidupan peribadi

Yazit berkahwin dengan Ramlah Ahmad dan dikurniakan tiga anak, Razilah, Shahmirnuri dan Shafiqa.

Kematian dan legasi

Yazit meninggal dunia pada 26 September 2019 di  Unit Rawatan Rapi (ICU) Wad Urologi dan Nefrologi, Hospital Kuala Lumpur akibat kerosakan otak pada jam 11.55 pagi. Yazit sebelum ini dimasukkan ke HKL akibat jangkitan paru-paru namun dibenarkan keluar dua hari selepas itu. Beliau turut disahkan menghidap penyakit buah pinggang kronik sejak 2009. Jenazah beliau dibawa ke Masjid Salehuddin Al Ayubi di Taman Melati untuk disolat dan dikebumikan di Tanah Perkuburan Islam Raudatul Sakinah, Taman Selasih.
Pemain gitar kumpulan Metalasia, Rizal Abdul Halim kagum dengan semangat kental ditunjukkan Yazit. "Beliau boleh dianggap sebagai pejuang muzik sejati, di mana dia sanggup untuk mengenepikan kesakitan dihadapi bagi memenuhi undang persembahan dan sebagainya". Menurut M. Nasir, Yazit ialah seorang pemuzik sentimental, namun mempunyai semangat tinggi dalam memartabatkan industri muzik sehingga sanggup datang berjumpa dengan beliau menceritakan projek muzik akan datang sekalipun dalam keadaan sakit. Rakan seperjuangan Yazit, Hillary menyifatkan beliau sebagai pemain dram terbaik yang pernah dimiliki oleh Search: "Ketika saya mula-mula melihat Yazit bermain, saya tahu beliau ialah pemain dram yang saya inginkan dalam Search. Tak ada ragu-ragu".